FI Euroopan unionin virallinen lehti L 331/12

KOMISSION TÄYTÄNTÖÖNPANOPÄÄTÖS (EU) 2016/2133,

annettu 5 päivänä joulukuuta 2016,

tiettyjen Brasiliasta, Georgiasta, Intiasta ja Meksikosta peräisin olevien mangaanioksidien tuontia koskevan polkumyynnin vastaisen menettelyn päättämisestä

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1036 (1) ja erityisesti sen 9 artiklan,

sekä katsoo seuraavaa:

A. MENETTELY

Vireillepano

(1) Euroopan komissio, jäljempänä ’komissio’, pani 17 päivänä joulukuuta 2015 neuvoston asetuksen (EY) N:o 1225/2009 (2), jäljempänä ’perusasetus’, 5 artiklan nojalla vireille Brasiliasta, Georgiasta, Intiasta ja Meksikosta, jäljempänä ’asianomaiset maat’, peräisin olevien mangaanioksidien unioniin tuontia koskevan polkumyynnin vastaisen tutkimuksen. Se julkaisi Euroopan unionin virallisessa lehdessä (3) vireillepanoilmoituksen, jäljempänä ’vireillepanoilmoitus’.

(2) Komissio pani tutkimuksen vireille, kun Erachem Comilog SPRL, jäljempänä ’valituksen tekijä’, esitti 20 päivänä marraskuuta 2015 valituksen; valituksen tekijä on ainoa tiettyjen mangaanioksidien tuottaja unionissa ja edustaa näin ollen tiettyjen mangaanioksidien koko tuotantoa unionissa. Valituksessa esitetty näyttö polkumyynnillä tapahtuneesta tuonnista ja siitä aiheutuneesta merkittävästä vahingosta oli riittävä tutkimuksen vireillepanoa varten.

(3) Komissio ilmoitti tutkimuksen vireillepanosta valituksen tekijälle, käyttäjille ja tuojille, tiedossa oleville asianomaisten maiden vientiä harjoittaville tuottajille sekä järjestöille, joita tutkimuksen vireillepanon tiedettiin koskevan, ja kehotti niitä osallistumaan. Asianomaiset osapuolet saivat tilaisuuden esittää kantansa kirjallisesti ja pyytää tulla kuulluiksi vireillepanoilmoituksessa vahvistetussa määräajassa.

(4) Valituksen tekijä, asianomaisten maiden vientiä harjoittavat tuottajat, tuojat ja kauppiaat ilmaisivat kantansa asiasta. Kaikkia niitä asianomaisia osapuolia kuultiin, jotka olivat sitä pyytäneet ja osoittaneet, että niiden kuulemiseen oli olemassa erityisiä syitä.

B. VALITUKSEN PERUUTTAMINEN JA MENETTELYN PÄÄTTÄMINEN

(5) Valituksen tekijä peruutti valituksensa 6 päivänä syyskuuta 2016 päivätyllä komissiolle osoitetulla kirjeellä. Perusasetuksen 9 artiklan mukaisesti menettely voidaan päättää, jos valitus peruutetaan, paitsi jos päättäminen ei olisi unionin edun mukaista.

(6) Tutkimuksessa ei ole tullut esiin näkökohtia, jotka olisivat osoittaneet, että päättäminen olisi vastoin unionin etua. Näin ollen komissio katsoo, että tämä menettely olisi päätettävä.

(7) Asianomaisille osapuolille ilmoitettiin asiasta, ja niille annettiin mahdollisuus esittää huomautuksensa. Yksikään asianomainen osapuoli ei vastustanut menettelyn päättämistä.

(8) Komissio päättelee näin ollen, että tiettyjen Brasiliasta, Georgiasta, Intiasta ja Meksikosta peräisin olevien mangaanioksidien tuontia koskeva polkumyynnin vastainen menettely olisi päätettävä ottamatta käyttöön toimenpiteitä.

(9) Tämä päätös on asetuksen (EU) 2016/1036 15 artiklan 1 kohdalla perustetun komitean lausunnon mukainen,

ON HYVÄKSYNYT TÄMÄN PÄÄTÖKSEN:

1 artikla

Päätetään polkumyynnin vastainen menettely, joka koskee sellaisten Brasiliasta, Georgiasta, Intiasta ja Meksikosta peräisin olevien mangaanioksidien (kemiallinen kaava: MnO) tuontia unioniin, joiden puhtausaste kuiva-aineen painosta on vähintään 50 prosenttia mutta alle 77 prosenttia mangaania ja jotka luokitellaan tällä hetkellä CN-koodeihin ex 2820 90 90 ja ex 2602 00 00.

2 artikla

Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 5 päivänä joulukuuta 2016. Komission puolesta Puheenjohtaja Jean-Claude JUNCKER

(1) EUVL L 176, 30.6.2016, s. 21.

(2) Neuvoston asetus (EY) N:o 1225/2009 annettu 30 päivänä marraskuuta 2009, polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta korvattiin 20 päivänä heinäkuuta 2016 polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetulla Euroopan parlamentin ja neuvoston asetuksella (EU) 2016/1036 (EUVL L 176, 30.6.2016, s. 21).

(3) EUVL C 421, 17.12.2015, s. 13.